ওয়েব ডেস্ক: ডেঙ্গি নিয়ন্ত্রণে কলকাতা পুলিসের সাহায্য চাইছে কলকাতা পুরসভা। কারণ মশার লার্ভা নিধনে গিয়ে বারবার হেনস্থা ও নিগ্রহের শিকার হচ্ছেন পুরকর্মীরা। বৃহস্পতিবার ১৩ নম্বর ওয়ার্ড পরিদর্শনে যান পুরকর্মীরা। সেখানে এক ধর্মস্থানে ফুলের টবের জমা জলে মশার লার্ভা ছিল। পুরকর্মীরা সেই জল ফেলে দিলে এলাকার কিছু যুবক এসে তাঁদের হেনস্থা করে বলে অভিযোগ। পুরসভার অভিযোগের ভিত্তিতে একজনকে গ্রেফতার করেছে উল্টোডাঙা থানা। পুরকর্মীদের নিরাপত্তা চেয়ে কলকাতার পুলিস কমিশনারকে চিঠি দিচ্ছেন মেয়র পারিষদ স্বাস্থ্য অতীন ঘোষ। উল্লেখ্য, জমা জল থেকেই ডেঙ্গির মতো রোগের বিপদ ছড়াতে থাকে, তাই এবিষয়ে সচেতনতা অত্যন্ত প্রয়োজনীয়।